Komission tiedonanto palkoista ja eläkkeistä /* KOM/2000/0569 lopull. */





KOMISSION TIEDONANTO palkoista ja eläkkeistä (komission esittämä Euroopan yhteisön perustamissopimuksen 283 artiklan mukaisesti) KOMISSION TIEDONANTO palkoista ja eläkkeistä 1. Johdanto Komissio hyväksyi 1 päivänä maaliskuuta 2000 valkoisen kirjan komission hallinnonuudistuksesta, jonka yhtenä keskeisenä osana on komission henkilöstöresurssien kehittäminen ja niihin sisältyvien voimavarojen paras mahdollinen käyttäminen. Valkoisessa kirjassa komissio tarkastelee useita muutoksia henkilöstösääntöihin. Komission virallinen ehdotus, jossa esitetään hallinnonuudistuksen toteuttamisen edellyttämät muutokset, on suunniteltu tehtäväksi neuvostolle joulukuussa 2001. Tätä päivämäärää ei voida aikaistaa, koska sen määräävät tarve noudattaa sisäistä neuvottelumenettelyä ja henkilöstösääntöjen mukaista toimielinten välistä kuulemismenettelyä. Seuraavaa kahta seikkaa on käsiteltävä rinnakkain: palkkojen vuosittaisessa mukauttamisessa käytettävää menettelyä ja eläkejärjestelmää. *Palkka: EU:n toimielinten henkilöstön palkkojen ja eläkkeiden vuosittaisessa mukauttamisessa käytettävän nykyisen menetelmän ja tilapäisen maksun soveltamisen voimassaolo päättyy 30. kesäkuuta 2001. Jotta yhteisön toimielimet eivät tällöin jää vaille hyväksyttyä menetelmää, komission on tehtävä ehdotus uudesta järjestelmästä vuoden 2000 kuluessa. *Eläkkeet: henkilöstösääntöjen 83 artiklassa edellytetään, että eläkejärjestelmä saavuttaa vakuutusmatemaattisen tasapainon. Muussa tapauksessa tehtävät muutokset yksilöidään artiklassa. Eläkejärjestelmästä on äskettäin tehty vakuutusmatemaattinen tutkimus. Komissio on toteuttamassa yksityiskohtaista analyysiä ja laatii sen perusteella ehdotuksia järjestelmän vakuutusmatemaattisen tasapainon varmistamisesta pitkällä aikavälillä. On siis odotettavissa, että toimielimet joutuvat käymään kahdet erilliset neuvottelut, joista kumpikin merkitsisi muutoksia henkilöstösääntöihin. Vuoden 2000 puolivälistä lähtien neuvoteltaisiin menetelmästä sekä eläkkeistä ja joulukuusta 2001 lähtien hallinnonuudistuksesta. Vaikka ei olekaan lakiin perustuvaa velvoitetta käsitellä näitä asioita yhdessä, ne vaikuttavat henkilöstömenoihin. Eräät hallinnonuudistukseen liittyvät toimenpiteet vaikuttavat todennäköisesti yksilöllisten palkkausjärjestelyiden rakenteeseen. Mikäli käydään kahdet erilliset neuvottelut, palkoista ja eläkkeistä olisi tehtävä päätöksiä tuntematta hallinnonuudistuksen seurauksia kokonaisuudessaan. Kaikkien osapuolien eli yhteisön toimielinten ja näiden henkilöstön kannalta paras lähestymistapa olisi näin ollen käydä vain yhdet neuvottelut, joissa käsiteltäisiin sekä palkkoja ja eläkkeitä että joulukuusta 2001 lähtien hallinnonuudistusta. Jotta näin voidaan menetellä, nykyisen palkka- ja eläkejärjestelmän voimassaoloa on jatkettava tietyllä ajanjaksolla. 2. Ehdotettu lähestymistapa Komissio ehdottaa seuraavaa lähestymistapaa: 2.1. Jatketaan kahdella vuodella menetelmästä vuonna 1991 tehtyä sopimusta, joka koskee nykyistä palkka- ja eläkejärjestelmää. Liitteenä olevassa ehdotusluonnoksessa jatketaan siten sopimuksen kahden osatekijän (palkkojen mukauttamista koskeva menetelmä ja tilapäinen maksu) voimassaoloaikaa, joka muutoin päättyisi 30. kesäkuuta 2001 . 2.2. Komissio esittää joulukuuhun 2001 mennessä neuvostolle henkilöstösääntöjen tarkistamista koskevan kokonaisehdotuksen, jonka piiriin kuuluvat hallinnonuudistus, uusi menetelmä sekä toimenpiteet, joilla on tarkoitus varmistaa eläkejärjestelmän vakuutusmatemaattinen tasapaino pitkällä aikavälillä. *Hallinnonuudistus Koska komissio on toimielin, jolla on kansainvälinen henkilöstö, sen mielestä on perusteltua ja vieläpä välttämätöntä nykyisen käytännön mukaisesti myöntää henkilöstölle lisiä ulkomaanlisä mukaan luettuna. Komissio aikoo tarkistaa henkilöstön palkkausta koskevia henkilöstösääntöjen erinäisiä säännöksiä voidakseen toteuttaa erityisesti seuraavat hallinnonuudistuksen osat: -yksinkertaistetaan järjestelmän täytäntöönpanoa ja hallinnointia koskevia sääntöjä -saatetaan ajan tasalle järjestelmän tekniset osatekijät yhteiskunnassa tapahtuneiden muutosten ottamiseksi huomioon. *Uusi menetelmä *Komission näkemyksen mukaan uudessa menetelmässä on edelleen noudatettava kahta perusperiaatetta, jotka ovat ostovoiman rinnakkaisuus ja yhtäläisyys. Tavoitteet ovat seuraavat: -Mukautetaan palkat vastaamaan kansallisten virkamiesten ostovoiman muuttumista, joka johtuu kansallisten työmarkkinoiden kehityksestä sekä jäsenvaltioiden talous- budjetti- ja sosiaalipolitiikasta. -Varmistetaan yhteisön virkamiesten yhtäläinen ostovoima eri asemapaikoissa ottamalla huomioon heidän perhetilanteensa ja heidän asemapaikassaan vallitsevat elinkustannukset. -Varmistetaan tyydyttävän sopimuksen aikaansaaminen siten, että vuotuisiin neuvotteluihin sisältyvä työriitojen mahdollisuus ehkäistään pitkäaikaisesti. *Eläkkeet Komissio tekee tarvittavat ehdotukset, joilla on seuraava tarkoitus: -Eläkejärjestelmän vakuutusmatemaattinen tasapaino otetaan huomioon. Komissio ehdottaa objektiivista menettelyä, jolla lasketaan säännöllisesti, minkä suuruisia eläkevakuutusmaksujen on oltava järjestelmän pitkän aikavälin vakuutusmatemaattisen tasapainon varmistamiseksi -Otetaan käyttöön lisätoimenpiteitä, joilla on tarkoitus tehdä järjestelmästä selkeämpi ja varmistaa sen nykyistä kitkattomampi toiminta. Näiden toimenpiteiden mahdollinen vaikutus otetaan huomioon, jotta järjestelmässä saadaan aikaan vakuutusmatemaattinen tasapaino. -Lisäksi komissio tutkii eläkesäätiön toteutettavuutta sekä siitä mahdollisesti koituvia hyötyjä ja haittoja. *Aikataulu: Keskusteluasiakirja: marraskuu 2000; toimielinten välisten kuulemisten aloittaminen henkilöstösääntökomitean välityksellä: kevät 2001.